Radioja “Sputnik” e Kremlinit fillon transmetimet në Uashington
Ndërsa drejtuesit e saj thonë se ajo po sjell “lajme alternative”, kritikët thonë se nuk është gjë tjetër veçse instrument propagande
Radioja shtetërore ruse Sputnik filloi transmetimet në zonën e Uashingtonit, në një hap që ajo shpreson të jetë i pari për të zgjeruar audiencën amerikane duke përcjellë ato që ajo quan “lajme alternative”. Sputnik thotë se i jep zë pikëpamjeve të grupeve të pakicave dhe mbështet një program kundër linjës tradicionale. Por kritikët thonë se Sputniku funksionon si pjesë e makinerisë së propagandës të Kremlinit, që ka si synim sabotimin e institucioneve perëndimore. Radioja ruse Sputnik thotë se transmetimet në zonën e Uashingtonit do t’u japin mundësi amerikanëve në kryeqytetin e vendit që ta dëgjojnë atë direkt dhe jo vetëm zërat që flasin për të. Sputniku dhe media të tjera shtetërore ruse pretendojnë se nxisin këndvështrime jotradicionale, por jo propagandën e Kremlinit Shumë, si për shembull Robert Orttung i Universitetit "George Washington" që studion median e Kremlinit, nuk janë dakord. Sputnik pushoi nga puna në maj korrespondentin e vet në Shtëpinë e Bardhë, Andrew Feinberg, i cili më pas u bë një kritik i zëshëm. Sputnik i hedh poshtë këto komente, duke i cilësuar si pakënaqësi të një punonjësi të pushuar nga puna. Sputnik u ofron një platformë zërave të pakicave në Shtetet e Bashkuara por mohon se disa opinione që boton në faqen e internetit që përcjellin teori konspiracioni, përfaqësojnë linjën e tij. Ndërsa emisionet e Sputnikut janë kritike ndaj politikave dhe shoqërisë së Shteteve të Bashkuara, drejtuesit e programeve, si Garland Nixon, i hedhin poshtë akuzat në rritje lidhur me Rusinë, në Uashington. Ata gjithashtu i kundërshtojnë kritikët që thonë se po kontribuojnë në një fushatë të Kremlinit kundër perëndimit. Sputnik thotë se njerëzit duhet të lexojnë, dëgjojnë dhe gjykojnë vetë nëse bëhet fjalë për “lajme alternative” apo propaganda të Kremlinit.